Document ID: 32012D0506

A BIZOTTSÁG VÉGREHAJTÁSI HATÁROZATA
(2012. augusztus 8.)
az Európai Parlament és a Tanács 2119/98/EK határozata értelmében a közösségi hálózatnak jelentendő fertőző betegségek esetdefinícióinak megállapításáról szóló 2002/253/EK határozat módosításáról
(az értesítés a C(2012) 5538. számú dokumentummal történt)
(EGT-vonatkozású szöveg)
(2012/506/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a Közösségben a fertőző betegségek járványügyi felügyeleti és ellenőrzési hálózatának létrehozásáról szóló, 1998. szeptember 24-i 2119/98/EK európai parlamenti és tanácsi határozatra (1) és különösen annak 3. cikke c) bekezdésére,
mivel:
(1)
A 2002/253/EK bizottsági határozat (2) 2. cikkének megfelelően az említett határozat mellékletében szereplő esetdefiníciókat a legújabb tudományos ismeretek alapján szükséges mértékben aktualizálni kell.
(2)
Az Európai Betegségmegelőzési és Járványvédelmi Központ létrehozásáról szóló, 2004. április 21-i 851/2004/EK európai parlamenti és tanácsi rendelet (3) 9. cikkével összhangban az Európai Betegségmegelőzési és Járványvédelmi Központ (ECDC) a Bizottság felkérésére tudományos véleményt bocsátott rendelkezésre az esetdefiníciókról, segítve a Bizottságot és a tagállamokat az intervenciós stratégiák kifejlesztésében a fertőző betegségek felügyelete és a velük kapcsolatos intézkedések terén.
(3)
A 2002/253/EK határozat mellékletében jelenleg felsorolt esetdefiníciókat aktualizálni kell az ECDC tudományos véleménye alapján a következők tekintetében: HIV/AIDS, torokgyík (diftéria), Haemophilus influenzae által okozott invazív betegség, hepatitis B és C, meningococcus betegség, mumpsz, legionárius betegség, veleszületett (kongenitális) rubeola, shiga-/verocytotoxint termelő Escheria coli által okozott betegség, salmonellosis és leptospirosis.
(4)
A 2002/253/EK határozat mellékletébe fel kell venni az antimikrobiális rezisztencia általános esetdefinícióját, a nozokomiális fertőzések általános esetdefinícióját, a nozokomiális fertőzések számos egyedi esetdefinícióját és a kullancs-encephalitis esetdefinícióját az ECDC által kiadott tudományos szakvélemény alapján.
(5)
Az egyértelműség érdekében helyénvaló átalakítani a 2002/253/EK határozat mellékletének szerkezetét, hogy a fertőző betegségek esetdefiníciói a speciális egészségügyi problémáktól elkülönített listán szerepeljenek, valamint hogy az esetdefiníciók az egyes listákon numerikus sorrendben legyenek rendezve.
(6)
Az e határozatban előírt intézkedések összhangban vannak a 2119/98/EK határozattal létrehozott bizottság véleményével,
ELFOGADTA EZT A HATÁROZATOT:
1. cikk
A 2002/253/EK határozat melléklete helyébe e határozat melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 2012. augusztus 8-án.

Labels: 12
0